Хлопонин Александр:Къэбэрдей-Балъкъэрым щапхъэ зытехыпхъэ IуэхущIапIэхэр щыIэщ
Дыгъуасэ лэжьыгъэ IуэхукIэ КъБР-м щыIащ УФ-м и Правительствэм и УнафэщIым и къуэдзэ, УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Хлопонин Александр. Псом япэу ар Къэбэрдей-Балъкъэр Республикэм и Iэтащхьэ Къанокъуэ Арсен щIыгъуу Прохладнэ районым кIуэри, Учебнэ къуажэм мыгувэу къыщызэIуахыну иджырей заводым еплъащ. Зыхуэдэ Кавказ Ищхъэрэм щымыIэ а предприятэм и IэнатIэхэр мы зэманым зэтраухуэ.
Къанокъуэ Арсенрэ Хлопонин Александррэ IуэхущIапIэщIэм зыщаплъыхь.
КъБР-м и Iэтащхьэм диIыгъауэ щыта икIи инвестицэ проект нэхъ пэрытхэм я бжыгъэм хагъэхьа мы бизнес-проектыр къыхилъхьауэ щытащ «Капитал-Инвест» ООО-м. Ухуэныгъэм ирахьэлIэ материалхэр къыщIэзыгъэкIыну заводитIыр щIыным илъэситIкIэ елэжьащ икIи абы компанием сом меларди 2,2-рэ тригъэкIуэдащ. А ахъшэм и процент 40-р щIыхуэу ХъумапIэ банкым къыIахащ. И лъэщагъ псомкIи къагъэсэбэпу щIадза нэужь, предприятэм илъэс къэс чырбыш мелуани 100 игъэхьэзырынущ. Апхуэдэу мыбы кхъуэщыни щащIыну я мурадщ. Заводым щагъэува оборудованэр Италием къыщащэхуащ. Ар къригъэшащ мы IэнатIэм автоматикэм и Iэмалхэр зыубгъуауэ къыщыгъэсэбэпыным елэжь «Чизмак» компанием. IэнатIэхэм зыубгъуауэ къыщагъэсэбэпынущ чырбышыр зэрагъэгъущымрэ зэрагъажьэмрэ кIэлъыплъ икIи а лэжьыгъэхэр зыунэтI автоматхэр.
Мы проектыр зэрагъэзэщIам и фIыщIэкIэ, лэжьапIэ IэнатIэщIэу 200 къызэрагъэпэщащ. Иджы абыхэм ягъэува цIыхухэм ику иту сом мин 15 къалэжь. Хлопонин Александр илъэгъуа псори игу ирихьащ икIи кIэрыхубжьэрыхухэр, дагъуэ зиIэ продукцэр здахьым щIэупщIащ. Заводым и унафэщI Шутов Александр зэрыжиIамкIэ, иджырей технологиехэр къызэрагъэсэбэпым, сырьем фIагъ лъагэ зэриIэм къыхэкIыу кIэрыхубжьэрыху щыIэнукъым, продукцэм мыхъумыщIэу къыхэкIри процент 1,5-м щIигъунукъым. Сырьер предприятэм метр 200-кIэ фIэкI пэмыжыжьэу къыщыщIахри, ятIэр къешэлIэным текIуадэр мащIэ дыдэщ.
Полномочнэ лIыкIуэм хэхауэ къиIэтащ энергиер зэгъэзэхуауэ къэгъэсэбэпынымкIэ зэфIэгъэкIыпхъэхэр. КъБР-м и Iэтащхьэ Къанокъуэ Арсен абы и жэуапу къыхигъэщхьэхукIащ мы предприятэм технологие нэхъыфI дыдэхэр къызэрыщагъэсэбэпыр, абы и фIыщIэкIэ къагъэсэбэп энергиер процент 30 — 40-кIэ ягъэмэщIэну Iэмал зэраIэр. Апхуэдэу мы предприятэм щащI пкъыгъуэхэр къагъэсэбэпурэ ящIа унэхэр куэдкIэ нэхъ хуабэ мэхъу. «Апхуэдэу щытмэ, мы предприятэр щапхъэ зытехыпхъэщ. Адрейхэри хущIэкъун хуейщ апхуэдэу фейдэ пылъу зэрылэжьэным».
Учебнэ къуажэм дащIыхьа заводым и продукцэр Кавказ Ищхъэрэ федеральнэ округым, Ипщэ федеральнэ округым я щIыналъэхэм щащэну я мурадщ.
Абы и ужькIэ Хлопонин Александррэ и гъусэхэмрэ Налшык къагъэзэжащ икIи абы щрагъэкIуэкIащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и деж ЩIыпIэ унафэр зегъэкIуэнымкIэ щылажьэ советым и зэIущIэм. Абы щытепсэлъыхьащ энергиер къыдэгъэхуэным, ар нэхъ сэбэп пылъу къэгъэсэбэпыным, Кавказ Ищхъэрэ федеральнэ округым и муниципальнэ щIыналъэхэм я санитар-экологие щытыкIэр егъэфIэкIуэным.
Абазэ Бэллэ,
КъБР-м и Iэтащхьэмрэ Правительствэмрэ я пресс-IуэхущIапIэм и лэжьакIуэ.
